Professori Ylen kuntavaalitentistä: Andersson vahvin, Soini käyttäytyy kuin olisi erityisasemassa

Viimeisessä tentissä ennen sunnuntain kuntavaaleja hallituspuolueiden puheenjohtajat joutuivat perustelemaan ammatillisen koulutuksen leikkauksia. Lähiopetustuntien leikkaus ja opetuksen korvaaminen työharjoittelulla huoletti esimerkiksi vasemmistoliiton Li Anderssonia. - Opetusvastuuta ei voi ulkoistaa työpaikoille, hän sanoi Ylen tentissä. RKP:n Anna-Maja Henriksson ja SDP:n Antti Rinne epäilivät, syntyykö näitä harjoittelupaikkoja edes riittävästi. Kokoomuksen puheenjohtaja valtiovarainministeri Petteri Orpo toisti toistamistaan, että ”kentältä” on kaikunut positiivista palautetta ammatillisen koulutuksen uudistamisesta. - Leikkaukset ovat ikäviä, mutta itse reformiin ollaan tyytyväisiä. Vanhusten kotipalvelu kirvoitti myös keskustelua. Puheenjohtajilta kysyttiin, onko heillä käsitystä esimerkiksi siitä, miksi hoitajat kotipalvelussa vaihtuvat. Anderssonin mielestä yksi syy on, että kotipalvelu on kunnissa aliresurssoitua ja työ huonosti palkattua. Keskustan puheenjohtajan pääministeri Juha Sipilän ja Orpon mukaan sote-uudistuksessa hallinnosta on tarkoitus siirtää resursseja hoitajien palkkaamiseen. Lisäksi henkilökohtaisella budjetilla vanhus voi tehdä valintoja palvelun laadusta. - Vanhus voi itse priorisoida niitä palveluja, joita hän haluaa käyttää. Jos hän haluaa, että kotona käy sama hoitaja, hän voi itse jatkossa vaikuttaa siihen, että toive tulee kuultua, Sipilä sanoi. ”Orpo kaivelee eniten vanhoja” Tampereen yliopiston puheviestinnän professorin Pekka Isotaluksen mukaan Andersson oli viimeisen tentin vahvin. - Andersson on erittäin vakuuttava ja parantanut koko ajan. Perussuomalaisten puheenjohtaja ja ulkoministeri Timo Soini erottui muista puheenjohtajista leppoisuudellaan ja sillä, että hän pystyi puhumaan konkreettista ja ymmärrettävää kieltä, Isotalus sanoi. Soinin olemuksesta välittyi Isotaluksen mukaan se, että hän on jäämässä pois. - Hänestä on viime aikoina kirjoitettu, että on nostanut pienen puolueen ylös. Käyttäytyy kuin olisi erityisasemassa muihin puheenjohtajiin verrattuna. Pyrkii alleviivaamaan kokemustaan. Orpo sortui Isotaluksen mukaan eniten vanhojen asioiden kaiveluun. - Hän on muuten esiintynyt rauhallisesti ja hänessä vetoaa sellainen tavallisuus. Rinne on Isotaluksen mukaan parantanut esiintymistään eduskuntavaaleihin verrattuna. Rinne kuitenkin syyllistyi epäkonkreettisuuteen ja sekavuuteen puheenvuoroissaan. Sipilä oli puheessaan rauhallinen, mutta hänellä on Isotaluksen mukaan tapana luennoida ja opettaa yleisöä ja muita puheenjohtajia. Henriksson ja kristillisdemokraattien Sari Essayah esiintyivät selkeästi ja hyvin, mutta jäivät muiden puheenjohtajien varjoon, Isotalus sanoi. Viimeinen yhteinen vääntö - ”Tavallaan tulee ikävä Soinia” Tentti loppui hieman haikeissa tunnelmissa, sillä kyseessä oli viimeinen puheenjohtajatentti tällä porukalla. Vihreät ja perussuomalaiset valitsevat kesällä uuden puheenjohtajan. Soini kiitti kollegoitaan koko sydämestään. - Kyllä teistä vielä jotain voi tulla, Soini vitsaili. - Tavallaan tulee ikävä, Niinistö vastasi. Sipilä kiitti Soinia ja Niinistöä hyvästä kirittämisestä. - Vähän teitä tulee ikävä. Me koetetaan pärjätä, Sipilä sanoi. Rinne sanoi, ettei aina ole ollut Soinin kanssa samaa mieltä, mutta arvostaa tätä ihmisenä. - Niinistö myös, ystävinä poistutaan tästä pöydästä, Rinne sanoi.